KLASA: P-508/23

URBROJ: 711-02-01/05-2024-3

Zagreb, 4. siječnja 2024.

**MARTINA RAK**

**predsjednica Povjerenstva za granice pomorskog dobra Šibensko-kninske županije**

**Predmet: očitovanje na zahtjev Martine Rak**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 13. prosinca 2023. zaprimilo je zahtjev za očitovanjem koji je u knjizi ulazne pošte zaprimljen pod brojem 711-U-8547-P-508/23-01-26, a koji je podnijela Martina Rak, predsjednica Povjerenstva za granice pomorskog dobra Šibensko-kninske županije.

Uz podnesenom zahtjevu podnositeljica je navela da je na temelju članka 19. Zakona o pomorskom dobru i morskim lukama („Narodne novine”, broj 83/23.) i članka 50. Statuta Šibensko-kninske županije („Službeni vjesnik Šibensko-kninske županije”, broj 8/09., 4/13., 3/18., 4/20., 5/21. i 21/21. - pročišćeni tekst) župan Šibensko-kninske županije, 26. listopada 2023., donio Odluku o osnivanju Povjerenstva za granice pomorskog dobra u Šibensko-kninskoj županiji („Službeni vjesnik Šibensko-kninske županije”, broj 27/23.) te da je točkom IV. navedene Odluke propisano da predsjednik i članovi Povjerenstva imaju pravo na naknadu za svoj rad u iznosu od 80,00 eura bruto po izrađenom prijedlogu granice pomorskog dobra/granice lučkog područja. Podnositeljica dalje navodi da se Županijsko povjerenstvo za granice pomorskog dobra sastoji od četiri stalna člana i promjenjivog člana koji je predstavnik jedinice lokalne samouprave na čijem se području određuje ili mijenja granica pomorskog dobra i granica lučkog područja luke posebne namjene, a predlaže ga izvršno tijelo jedinice lokalne samouprave te da su za pojedine jedinice lokalne samouprave kao promjenjivi članovi imenovani načelnici odnosno gradonačelnici. Slijedom navedenog, podnositeljica traži očitovanje imaju li načelnici odnosno gradonačelnici kao izvršna tijela jedinice lokalne samouprave pravo na naknadu za rad u Povjerenstvu za granice pomorskog dobra u Šibensko-kninskoj županiji sukladno točki IV. spomenute Odluke.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) na 35. sjednici održanoj 21. prosinca 2023., podnositeljici daje očitovanje kako slijedi.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu ZSSI-a.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Člankom 19. stavkom 1. Zakona o pomorskom dobru i morskim lukama propisano je da Županijsko povjerenstvo za granice pomorskog dobra ima predsjednika i četiri člana, a imenuje ga izvršno tijelo jedinice područne (regionalne) samouprave odlukom, dok je stavkom 2. istoga članka Zakona propisano da je predsjednik Županijskog povjerenstva za granice pomorskog dobra predstavnik upravnog tijela jedinice područne (regionalne) samouprave u čijem su djelokrugu poslovi pomorstva, a članovi su predstavnik nadležne lučke kapetanije, predstavnik područnog ureda za katastar, predstavnik mjesno nadležnog zemljišnoknjižnog suda, dok je promjenjivi član predstavnik jedinice lokalne samouprave na čijem se području određuje ili mijenja granica pomorskog dobra i granica lučkog područja luke posebne namjene, a kojeg, prema stavku 4. istoga članka Zakona, predlaže izvršno tijelo jedinice lokalne samouprave.

Prema članku 20. stavku 1. Zakona o pomorskom dobru i morskim lukama granicu pomorskog dobra i granicu lučkog područja luke posebne namjene u upravnom postupku rješenjem određuje Ministarstvo na prijedlog Županijskog povjerenstva za granice pomorskog dobra.

Odlukom o osnivanju Povjerenstva za granice pomorskog dobra u Šibensko-kninskoj županiji u točki II. imenovani su članovi toga povjerenstva te je pod točkom 5. utvrđeno da je promjenjivi član predstavnik jedinice lokalne samouprave na čijem se području određuje ili mijenja granica pomorskog dobra i granica lučkog područja luke posebne namjene.

Točkom III. navedene Odluke utvrđeno je da je zadatak Povjerenstva za granice pomorskog dobra u Šibensko-kninskoj županiji izrada prijedloga granica pomorskog dobra i lučkog područja luke posebne namjene po službenoj dužnosti temeljem Plana upravljanja pomorskim dobrom, a iznimno temeljem zahtjeva, a točkom IV. je utvrđeno da predsjednik i članovi navedenog Povjerenstva imaju pravo na naknadu za svoj rad u iznosu od 80,00 eura bruto po izrađenom prijedlogu granice pomorskog dobra/granice lučkog područja.

Povjerenstvo ističe kako u pogledu obavljanja funkcije člana u Županijskom povjerenstvu za granice pomorskog dobra tumači da se radi o obavljanju drugih stručnih i savjetodavnih poslova koje je po prirodi stvari povremeno, slijedom čega obveznik ZSSI-a temeljem odredbe članka 17. stavka 2. ZSSI-a može istovremeno uz profesionalno obnašanje javne dužnosti obavljati ovu funkciju te za to primati naknadu, pri čemu se posebno napominje da je obveznik navedene naknade dužan prijaviti prilikom podnošenja imovinske kartice.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana